Kap. 1870

Prop. 60 S

(2012–2013)
Proposisjon til Stortinget (forslag til stortingsvedtak)

Endringer i statsbudsjettet 2013 under Olje- og energidepartementet (norsk deltakelse i petroleumsvirksomhet på islandsk sokkel)

Tilråding fra Olje- og energidepartementet 1. februar 2013, godkjent i statsråd samme dag. (Regjeringen Stoltenberg II)

Dokumentet på regjeringen.no

1 Innledning

Olje- og energidepartentet legger med dette frem en proposisjon om forslag til endring av fullmakt gitt av Stortinget til utgiftsføring uten bevilgning i statsregnskapet for 2013 og til å pådra staten forpliktelser knyttet til petroleumsvirksomhet på islandsk sokkel, jf. Stortingets vedtak 212, Prop. 1 S og Innst. nr. 9 (2012-2013).

Bakgrunnen for forslaget til endring er at det foreslås en annen finansiering av den norske deltakelsen på islandsk sokkel enn den som ble lagt til grunn i Prop. 1 S (2012-2013), jf. Prop. 111 S (2011-2012). Det vises i den forbindelse til Prop. 42 S (2012-2013) hvor det redegjøres for bakgrunnen for endring i finansieringen og forslag til endring av fullmakten til å utgiftsføre uten bevilgning og pådra forpliktelser i 2012 knyttet til petroleumsvirksomhet på islandsk sokkel.

Fullmakten til å utgiftsføre uten bevilgning og pådra forpliktelser knyttet til petroleumsvirksomhet på islandsk sokkel foreslås videreført i 2013 med enkelte endringer, jf. Prop. 42 S (2012-2013) og Innst. nr. 162 (2012-2013). Den delen av fullmakten som omfatter utbetaling av innskuddskapital til Petoro Iceland AS og stille morselskapsgaranti er benyttet i 2012 og videreføres derfor ikke i forslaget til endret fullmakt for 2013. Videre foreslås det en bevilgning på 2,5 mill. kroner under kap. 1870 Petoro AS, post 72 Administrasjon, Petoro Iceland AS.

2 Forslag om bevilgning og endring av fullmakt

I 2. konsesjonsrunde på islandsk sokkel tildelte islandske myndigheter den 4. januar 2013 to utvinningstillatelser. I hver av disse utvinningstillatelsene har den norske stat en 25 pst. deltakerandel. Det vises til Prop. 42 S (2012-2013) for nærmere omtale av beslutningen om norsk statlig deltakelse. Denne beslutningen gjelder i første omgang for første fase av arbeidsprogrammet for utvinningstillatelsene. Denne fasen strekker seg over to år i den ene utvinningstillatelsen og fire år i den andre utvinningstillatelsen. Arbeidsprogrammet for første fase består av reprosessering og tolking av eksisterende data samt innsamling av mer 2D-seismikk i den ene utvinningstillatelsen. Norsk statlig deltakelse og finansiering av en eventuell andre fase vil vurderes på nytt når resultatene fra første fase foreligger.

Petoro AS har etableret et norsk datterselskap, Petoro Iceland AS, med islandsk filial for å forestå den løpende forvaltningen av de norske deltakerandelene. Filialen er rettighetshaver og deltaker i de to interessentskapene på islandsk sokkel.

Det foreslås bevilget 2,5 mill. kroner for 2013 under kap. 1870 Petoro AS, post 72 Administrasjon, Petoro Iceland AS. Bevilgningen skal dekke alle kostnader forbundet med administrasjon av selskapet, selskapets filial på Island og oppgaver knyttet til dette. Dette omfatter blant annet utgifter knyttet til juridisk og økonomisk rådgivning og bistand, IKT, kjøp av regnskapstjenester og andre utgifter og tjenester knyttet til driften.

Videre foreslås det at Stortinget samtykker i at Olje- og energidepartementet kan pådra staten forpliktelser innenfor en total økonomisk ramme på inntil 20 mill. kroner til kjøp av geologiske data og utgifter som påløper i utvinningstillatelsene og som skal fordeles mellom deltakerne i utvinningstillatelsene etter deltakerandel, samt utgiftsføre uten bevilgning den delen av disse utgiftene som forfaller i 2013 i statsregnskapet for dette året under kap. 1870 Petoro AS, post 73 Statlig deltakelse i petroleumsvirksomhet på islandsk kontinentalsokkel.

Olje- og energidepartementet vil komme tilbake med forslag til bevilgning under kap. 1870 Petoro AS, post 73 for 2013 i et senere framlegg for Stortinget.

Tilråding

Olje- og energidepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i statsbudsjettet 2013 under Olje- og energidepartementet (norsk deltakelse i petroleumsvirksomhet på islandsk sokkel).

Vi HARALD, Norges Konge,

stadfester:

Stortinget blir bedt om å gjøre vedtak om endringer i statsbudsjettet 2013 under Olje- og energidepartementet (norsk deltakelse i petroleumsvirksomhet på islandsk sokkel) i samsvar med et vedlagt forslag.

Forslag
til vedtak om endringer i statsbudsjettet 2013 under Olje- og energidepartementet (norsk deltakelse i petroleumsvirksomhet på islandsk sokkel)

I

I statsbudsjettet for 2013 gjøres følgende endringer:

Utgifter:

Kap.

Post

Formål

Kroner

1870

Petoro AS

(NY)

72

Administrasjon, Petoro Iceland AS, bevilges med

2 500 000

II

Stortinget samtykker i at Olje- og energidepartementet i 2013 kan pådra staten forpliktelser innenfor en total økonomisk ramme på inntil 20 mill. kroner til kjøp av geologiske data og utgifter som påløper i utvinningstillatelser som skal fordeles mellom deltakerne i utvinningstillatelsene etter deltakerandel, samt utgiftsføre uten bevilgning i statsregnskapet den delen av disse utgiftene som forfaller for dette året under kap. 1870 Petoro AS, post 73 Statlig deltakelse i petroleumsvirksomhet på islandsk kontinentalsokkel.